text: Gent estraite de vilonnie
   N'amoit point en sa compaignie,
   Ains i amoit les chevaliers,
   Les damoisiaus, les escuiers,
   Qui de lignage èrent gentil.
   Tel gent entour lui amoit il ;
   Car tel gent convoitent tousiours
   L'onneur et le preu leur seignours.
   Tel gent pour leur seignour morroient,
   Là où li vilain s'en fuiroient;
   Car li vilains par droit ne crient
   Honte quant de vilain lieu vient,
   Ne vilain ne sevent cremir
   Honte, quant il cuident morir ;
   Dont n'afiert pas que li vilain
   Aient nul grant prince en leur main.
   PageV01P006
   Riches vilains ne serviroit
   Jamais, se son preu n'i savoit ;
   Car sa nature à ce le coite
   Que plus a et plus il convoite.
   Pou li touche de quel part viengne
   Avoirs, mais k'à son ces le tiengne.
   Pour ce, Marcadigas haoit
   Les vilains, et gentis amoit ;
   Car bien savoit que li gentis
   Feroit vilonnie à envis.
  